
REPUBLIKA E SHQIPËRISË

GJYKATA E LARTË

KOLEGJI CIVIL

Nr. 11243-03741-00-2017 i Regj.Themeltar

Nr. 00-2025-4198 (558) i Vendimit

V E N D I M

NË EMËR TË REPUBLIKËS



Kolegji Civil i Gjykatës së Lartë nga gjyqtarët:

 



Margarita BUHALI
- Kryesuese
 



Valbon ÇEKREZI
- Anëtar

 


            Ervin PUPE
- Anëtar 

më datë 02.12.2025, mori në shqyrtim në seancë gjyqësore çështjen civile me nr. 11243-03741-00-2017 Regjistri Themeltar, datë regjistrimi 17.11.2017, që i përket: 
PADITËS: 
Fisnik Dudija


Engjëll Dudija


I PADITUR:
Byroja Shqiptare e Sigurimit (BSSH)
OBJEKTI: 
Detyrimin e BSHS për të dëmshpërblyer të dëmtuarin z. Engjell Dudija për dëmin shendetësor pasuror në masën 2.720.063 Lekë, për dëmin jopasuror 1-biologjik në masën 500.000, 2-moral në masën 1.000.000 dhe 3-ekzistencial në masën 1.000.000 Lekë, si pasoje e aksidentit të ndodhur në datën 14.08.2010, rrjedhur nga Sigurimi i Detyrueshëm Fondi Kompesimit, në total në masën 5.220.036 Lekë. Kamatvonesat mbi këtë shume në formën e interesit bankar depozite 1 vjeçare, referuar normave të interesit të Bankës së Shqipërise nga dita e paraqitjes se kërkesës për dëmshpërblim datë 17.07.2012 deri ditën e hartimit të aktit të ekspertimit, datë 24.12.2015 në masën 661.368 Lekë si dhe nga e nesërmja e hartimit të aktit të ekpertimit datë 25.12.2015 deri në ekzekutimin të vendimit, interesin ditor në masën 3757,77 Lekë.

Detyrimin e BSHS për të dëmshpërblyer të dëmtuarin z. Engjell Dudija për shpenzimet për trajtim të çrregullimeve psikologjike nëpërmjet seancave psikoterapie në masën 2.200.000, si pasojë e aksidentit të ndodhur në datën 14.08.2010, rrjedhur nga Sigurimi i Detyrueshëm Fondi Kompesimit. Kamatvonesat mbi kkëtë shumë në formën e interesit bankar depozite 1 vjeçare referuar normave të interesit të Bankës së Shqipërisë nga dita e paraqitjes së kërkesës për dëmshpërblim datë 17.07.2012 deri ditën e hartimit të aktit të ekspertimit datë 24.12.2015 në masën 278.735,6 Lekë, si dhe nga e nesërmja e hartimit të aktit të ekpertimit date 25.12.2015 deri në ekzekutimin të vendimit interesin ditor në masën 1583,72 Lekë.

Detyrimin e BSHS për të dëmshpërblyer z. Fisnik Dudija dëmin material pasuror të automjetit tip Daimler Benz me targa PE 2554A, pronë e z. Fisnik Dudija në masën 487.500 Lekë, si pasojë e aksidentit të ndodhur në datën 14.08.2010, rrjedhur nga Sigurimi i Detyrueshëm Fondi Kompesimit. Kamat vonesat mbi këtë shumë në formën e interesit bankar depozitë 1 vjeçare referuar normave të interesit të Bankës së Shqipërisë nga dita e paraqitjes së kërkesës për dëmshpërblim date 17.07.2012 deri ditën e hartimit të aktit të ekspertimit datë 24.12.2015 në masën 61.765,3 Lekë, si dhe nga e nesërmja e hartimit të aktit të ekpertimit datë 25.12.2015 deri në ekzekutimin të vendimit, interesin ditor në masën 350,94 Lekë.
BAZA LIGJORE:        
Neni 15 etj i Kushtetutës; neni 31 e vijues i Kodit të Procedurës Civile; ligji  nr. 10076, datë 12.02.2009 “Për sigurimin e detyrueshëm në sektorin e transportit”; neni 6 e vijues i Rregullores  nr. 622/1, datë 15.02.1992 i Ministrit të Financave; nenet 92, 419 e vijues, 608 e vijues, 625, 640, e vijues, 450 të Kodit Civil.

KOLEGJI CIVIL I GJYKATËS SË LARTË
Pasi dëgjoi relatimin e gjyqtares Margarita BUHALI, lidhur me rekursin e palës paditëse kundër vendimit të Gjykatës së Apelit
V Ë R E N
I. Rrethanat e çështjes

1. Nga aktet e administruar në dosjen gjyqësore, por edhe faktet e pranuara nga dy gjykatat më të ulëta, ka rezultuar i provuar fakti se, nga shqyrtimi gjyqësor rezultoi e provuar se në datë 14.08.2010, në vendin e quajtur fshati Pajovë, në rrugën automobilistike Elbasan-Peqin, rreth orës 15.20 ka ndodhur një aksident automobilistik, sipas të cilit, automjeti tip “Volksëagen Pasat” me targë BN750FË drejtuar nga shtetasi Durim Sefa, është përplasur me mjetin tip “Mercedes-Benz” me targë PE 2554A, me drejtues paditësin Engjëll Dudija, duke e dëmtuar rëndë atë, si pasojë e shkeljes së rregullave të qarkullimit rrugor. Gjithashtu nga ky aksident rrugor është dëmtuar rëndë edhe  mjeti tip “Mercedes-Benz” me targë PE 2554 A, i cili, është në pronësi të paditësit Fisnik Dudija.

2. Për ngjarjen e ndodhur është regjistruar proçedimi penal ndaj shtetasit Durim Sefa si person i dyshuar, që me veprimet e tij kishte konsumuar elementët e figurës së veprës penale të “Shkeljes se rregullave të qarkullimit rrugor” parashikuar nga neni 290/1 i Kodit Penal. Me vendimin nr. 1228 të vitit 2010 ka rezultuar se, shkaktar i aksidentit ka qenë shtetasi Durim Sefa, i cili ishte pronar dhe drejtues i mjetit me targë BN750FË. Megjithatë ky procedim penal është pushuar, për shkak se drejtuesi i mjetit, shkaktar të aksidentit, Durim Sefa ka ndërruar jetë.

3. Ndërkohë paditësi Engjëll Dudija është shtruar në repartin e kirurgjisë në Spitalin e Elbasanit në datë 14.08.2010 dhe ka dalë nga spitali në datë 26.08.2010. Sipas kartelës klinike ka rezultuar që në momentin e paraqitjes në spital, paditësi Engjëll Dudija ka patur dëmtime të shumta në kokë e trup dhe në ekstremitetin inferior të majtë. I dëmtuari i është nënshtruar ndërhyrjes kirurgjikale dhe nga akti i ekspertimit mjeko-ligjor nr. 280, datë 17.08.2010, rezulton që dëmtimet e shkaktuara tek ky paditës janë klasifikuar në kategorinë e atyre që kanë shkaktuar paaftësinë e përkohshme në punë në masën mbi 9 (nëntë) ditë, pra të plagosjes së lehtë.

4. Pala paditëse ka pretenduar se paditesi Engjëll Dudija është subjekt që përfiton nga ligji nr. 10076, datë 12.02.2009 "Për sigurimin e detyrueshëm në sektorin e transportit", pasi mjeti motorik shkaktar i aksidentit ka qenë i siguruar me çertifikatë sigurimi ndërkombëtar dhe përgjegjës për trajtimin e rastit është pala e paditur në këtë gjykim, Byroja Shqiptare e Sigurimeve, i cili ka detyrimin për të shpërblyer paditësin Engjëll Dudija për dëmin pasuror dhe jopasuror të pësuar në aksident. Gjithashtu, edhe paditësi Fisnik Dudija, në kushtet kur automjeti në pronësi të tij ëhstë dëmtuar nga aksidenti rrugor i datës 14.08.2010, ka pretenduar shpërblimin e dëmit për mjetin motorik të dëmtuar në këtë aksident rrugor.

5. Bazuar sa më sipër, paditësit, fillimisht i janë drejtuar me kërkesë në rrugë administrative palës së paditur Byrosë Shqiptare të Sigurimeve, e cila, nuk rezulton që t’i ketë kthyer përgjigje palës paditëse. Për këtë arsye, në kushtet kur paditësit nuk kanë marrë përgjigje në lidhje me kërkesën e tyre, në datën 05.05.2015, i janë drejtuar Gjykatës së Rrethit Gjyqësor Tiranë me padinë objekt gjykimi, duke pretenduar detyrimin e palës së paditur që të dëmshpërblejë paditësin Engjëll Dudija për dëmin e plotë pasuror dhe jopasuror që i është shkaktuar nga aksidenti automobilistik i datës 14.08.2010, në të cilin, ai ka mbetur i dëmtuar, si dhe dëtyrimin e palës së paditur që të dëmshpërblejë palën tjetër padisë për automjetin tip Daimler Benz me targa PE 2554A, në masën 487.500 Lekë. 

6. Gjithashtu, paditësit kanë kërkuar edhe pagimin e kamatvonesave të shumës që do të përcaktohet si dëmi që duhet të pagujë pala e paditur, duke filluar afati nga momenti i ngritjes së padisë deri në momentin e kryerjes së aktit të ekspertimit, si dhe nga e nesërmja e kryerjes së aktit të ekspertimit deri në momentin e ekzekutimit të vendimit. 

7. Pala e paditur ka prapësuar në gjykim se, kerkesa e paditësve Engjëll Dudija dhe Fisnik Dudija është paraqitur tej afatit ligjor të parashikuar në ligj dhe për pasojë e drejta e paditësve është parashkruar. Kërkesa është depozituar në gjykatë në datë  06.05.2015, ndërkohë që aksidenti ka ndodhur në datë 14.08.2010 pra pas 4 vjet e nëntë muajsh nga dita e ndodhjes së aksidentit. Sipas nenit 115/c të Kodit Civil, afati i parashkrimit të padisë për kërkimin e dëmshpërblimit të rrejdh nga sigurimet apo risigurimet është dy vjet. Ndërsa përsa i përket themelit të pretendimit, përfaqësuesja e të paditurit sqaroi që rasti parashikohet si rast sigurimi, por përsa i përket vlerës së dëmshperblimit, kërkoi të caktohet vlera e llogaritur prej ekspertit sipas ligjit nr. 10076, datë 12.02.2009 “Për sigurimin e detyrueshëm në sektorin e transportit rrugor” dhe Rregullores nr. 53, datë 25.06.2009 në shumën totale 3.595.036 Lekë për dëmin shëndetësor dhe në vlerën 100.000 lekë për mjetin motorik.

8. Gjatë shqyrtimit gjyqësor, për zgjidhjen e drejtë të nosmarrëveshjes objekt shqyrtimi, gjykata ka lejuar marrjen e provës me ekspert, duke thirrur në gjykim, një ekspert vlerësues dëmesh shëndetësore, vlerëues dëmesh motorike, ekspert kontabël, si dhe ekspert psikolog, të cilët kanë hartuar raportet përkatese të ekspertizës të cilat i janë nënshktruar shqyrtimit gjyqësor.

9. Gjykata e Rrethit Gjyqësor Tiranë, me vendimin nr. 705, datë 04.02.2016 ka vendosur:-Pranimin pjesërisht të kërkesë padisë.
-Detyrimin e palës së paditur Byroja Shqiptare e Sigurimit të shpërblejë paditësin Engjëll Dudija, për dëmin pasuror dhe jopasuror të shkaktuar si pasojë e aksidentit automobilistik të datës 14.08.2010 në vlerën 5.220.036 (pesë milion e dyqindë e njezetë mijë e tridhjetë e gjashtë) Lekë, kamatvonesat mbi shumën e cituar me siper prej datës 17.07.2012 deri në datë 24.12.2015 në masën 661.368 (gjashtëqindë e gjashtëdhjetë e një mijë e treqindë e gjashtëdhjetë e tetë) Lekë dhe në masën 3757,77  (tremijë e shtatëqindë e pesedhjetë e shtatë presje shtatëdhjetë e shtatë) Lekë në ditë pas datës 25.12.2015 e në vijim deri në ekzekutimin e vendimit.

-Detyrimin e të paditurit Byroja Shqiptare e Sigurimit të dëmshpërblejë paditësin Fisnik Dudija për dëmin material pasuror nga dalja jashtë përdorimit e automjetit tip Daimler Benz me targe PE 2554 A, në masën 487.500 Lekë, kamatvonesat mbi shumen e cituar me siper prej datës 17.07.2012 deri në datë 24.12.2015 në masën 61.763,3 (gjashtëdhjetë e një mijë e shtatëqindë e gjashtëdhjetë e tre presje tre) lekë dhe në masën 350,94 (treqindë e pesëdhjetë presje nëntëdhjetë e katër) Lekë në ditë pas datës 25.12.2015 e në vijim deri në ekzekutimin e vendimit.

-Rrëzimin e kërkesë padisë për pjesën tjetër si të pabazuar në prova dhe në ligj.

-Shpenzimet gjyqesore në proporcion me pjesën e padisë të pranuar nga gjykata në ngarkim të te paditurit.

9/1. Kjo gjykatë në mënyrë të përmbledhur ka arsyetuar ndër të tjera se: “....Gjykata, pas shqyrtimit të plotë të provave dhe fakteve, çmon se kërkesë-padia e Engjëll dhe Fisnik Dudijas është e drejtë dhe e mbështetur në ligj. Nga provat rezultoi e provuar se aksidenti i datës 14.08.2010 në aksin Elbasan–Peqin, u shkaktua si pasojë e shkeljes së rregullave të qarkullimit rrugor nga drejtuesi i mjetit “Volksëagen Pasat” BN750FË, Durim Sefa, i cili, përplasi mjetin “Mercedes-Benz” PE2554A të drejtuar nga paditësi Engjëll Dudija, duke i shkaktuar këtij të fundit, dëmtime të rënda fizike. Gjithashtu nga aksidenti i ndodhur në datë 14.08.2010, i është shkaktuar një dëmtim i konsiderueshëm edhe mjetit motorrik, tip Daimler Benz me targe PE 2554 A, pronë e paditësit Fisnik Dudija. Proçedimi penal i regjistruar ndaj drejtuesit të mjetit, shkaktar për veprën e parashikuar nga neni 290/1 i Kodit Penal është pushuar për shkak të vdekjes së tij. Megjitatë  nga aktet e hetimit dhe vendimit përkatës për pushimin e procedimit penal, gjykata konstaton se përgjegjësia për aksidentin i përket plotësisht shtetasit Durim Sefa, si drejtues dhe pronar i mjetit. Engjëll Dudija u shtrua në spital nga data 14 deri më 26.08.2010 dhe, sipas kartelës klinike dhe aktit të ekspertimit mjeko-ligjor nr. 280/2010, dëmtimet e tij janë klasifikuar si plagosje të lehta që shkaktojnë paaftësi të përkohshme mbi 9 ditë. Duke qenë se mjeti shkaktar ishte i pajisur me certifikatë sigurimi ndërkombëtar, gjykata vlerëson se i padituri Byroja Shqiptare e Sigurimit, është subjekti që ka legjitimitet pasiv në këtë gjykim dhe ka detyrimin ligjor për të kryer dëmshpërblimin e paditësve sipas përcaktimeve të ligjit nr. 10076/2009 “Për sigurimin e detyrueshëm në sektorin e transportit”. 
9.2 Gjykata pretendimin e palës së paditur për parashkrimin e padisë,  e gjen të pambështetur në prova dhe në ligj. Në gjykim u provua se paditësit kishin paraqitur kërkesën brenda afatit të parashikuar nga neni 115, shkronjat “c” dhe “dh” të Kodit Civil, fakt i pranuar edhe nga përfaqësuesja e paditurit, e cila sqaroi vetëm se dokumentacioni ishte dorëzuar në formën kopje. 
9.3 Gjykata analizoi më tej themelin juridik të përgjegjësisë civile jashtëkontraktore, në zbatim të nenit 609 të Kodit Civil, duke shqyrtuar ekzistencën e katër elementëve: dëmin, paligjshmërinë e veprimit, fajin dhe lidhjen shkakësore, të cilat duhet të qëndrojnë bashkërisht. Gjykata sqaroi natyrën e lidhjes shkakësore materiale dhe juridike, sipas parimit “condicio sine qua non”, dhe konkludoi se ndërmjet sjelljes së paligjshme e me faj të drejtuesit të mjetit shkaktar dhe dëmit të pësuar nga paditësi Engjëll Dudija ekziston një lidhje shkakësore e plotë dhe e provuar. Në vijim, gjykata aplikoi dispozitat përkatëse të Kodit Civil mbi dëmin jo-pasuror: nenin 625 për dëmtimin e shëndetit, nenin 641 për detyrimin e autorit të dëmit të shpërblejë dëmet e shkaktuara shëndetësore dhe nenin 645 për mënyrën e shpërblimit kur viktima është përfitues i sigurimeve shoqërore. Në trajtimin e kërkesës së Engjëll Dudijas, gjykata mbështetet në dallimin mes dëmit biologjik, moral dhe ekzistencial. Gjithashtu, gjykata mban në vëmendje natyrën juridike të dëmit biologjik si cënim të integritetit fizik ose psikik, figurë autonome e dëmit jopasuror, të sanksionuar nga neni 625 i Kodit Civil, e cila, gjithashtu gëzon mbrojtje nga dispozitat kushtetuese që garantojnë të drejtën për shëndetin. Ne rastin konkret eksperti e ka llogaritur dëmin biologjik dhe dëmin moral e ekzistencial për paditësin Engjëll Dudija në vlerën 2.500.000 Lekë. 
9.4 Dëmi moral (pretium doloris ose pecunia doloris) është shfaqje e brendshme, e përkohshme, e turbullimit të padrejtë (non iure perturbatio) të gjendjes shpirterore të njeriut, dhimbje e vuajtje shpirtërore apo gjëndje ankthi e mundimi shpirtëror që rrjedh si pasojë e faktit të paligjshëm. Cilido që pëson cënime në sferën e shëndetit dhe të personalitetit të tij nga veprimet a mosveprimet e paligjshme dhe me faj të një të treti ka të drejtën të kërkojë edhe dëmshpërblimin e dëmit moral të pesuar. Kjo e drejtë, në cilësinë e të dëmtuarit, i përket individualisht (ius proprius) edhe secilit prej familjareve të afërt të personit që ka humbur jetën apo të cënuar në shëndetin e tij nga fakti i paligjshëm, nëse vërtetohet lidhja e tyre e posaçme familjare, ndjesore dhe e bashkëjetesës. Barra e provës për vërtetimin e dëmit moral është e paditësit. Por, nisur nga natyra subjektive e këtij dëmi dhe veçanërisht nga karakteri, shfaqja e brendshme e tij, vërtetimi i cënimit të personalitetit të të dëmtuarit në turbullime, dhimbje e vuajtje shpirtërore, etj, nuk mund të provohet në mënyrë tjetër përveçse duke i vlerësuar ius receptum si të mbështetura ligjërisht dhe duke i çmuar si të provuara ipso iure me vërtetimin nga paditësi të vetë faktit të paligjshem të të tretit dhe lidhjes se ketij fakti me cënimin moral të pësuar, sipas parimit të rregullshmërisë shkakësore. Duke qenë provë në formën e prezumimit të thjeshtë, nëse shkaktuesi i dëmit nuk arrin të vërtetojë të kundërtën, ajo merr të njëjtën vlerë e fuqi të plotë provuese sikurse prezumimi ligjor iuris tantum (neni 13 i KPC). 
9.5 Në parim, për caktimin e masës së dëmshpërblimit, gjykata mban parasysh se çdo individ ka personalitetin e tij, unik dhe të ndryshëm nga të tjerët. Prandaj, edhe shkalla e vuajtes së pasojave morale dhe masa konkrete e dëmshpërblimit mund të ndryshojë rast pas rasti. ...Shuma e dëmshpërblimit për dëmin moral, për shkak të natyrës subjektive dhe të brendshme të tij, nuk mund të llogaritet mbi tabela dhe skema të parallogaritura vetëm për këtë qëllim. Gjykata në caktimin e këtij dëmi, mban parasysh parimin e dhënies së drejtësisë sipas bindjes së saj të brendshme, të formuar nga shqyrtimi i të gjitha rrethanave të çështjes në tërësinë e tyre, praktika gjyqësore në zgjidhjen e çështjeve analoge ose në përvoja përkatëse jashtëgjyqësore, duke patur gjithnjë parasysh zhvillimin aktual ekonomik e social të vendit, përfshirë vlerën e parasë në ekonominë kombëtare. Përcaktimi i masës së dëmit për rastin konkret, nga ana e ekspertit, u llogarit referuar nenit 2 Kreu I të Rregullores nr. 53, datë  25.06.2009 të AMF-së në shumën 2.720.063 lekë dhe dëmet jopasuror biologjik, moral dhe ekzistencial në totalin 2.500.000 lekë. 
9.6 Kërkesa e Engjëll Dudijas për 2.220.000 lekë për trajtim psikoterapeutik është rrëzuar nga gjykata, pasi ligji nr. 10076/2009 nuk parashikon një dëmshpërblim të tillë dhe vlerësimi psikologjik është përdorur vetëm për të provuar ekzistencën e dëmit jopasuror, tashmë të llogaritur në dëmin biologjik dhe ekzistencial. Për paditësin Fisnik Dudija, gjykata pranon kërkesën për dëmshpërblim pasuror për mjetin, mbështetur në aktin e ekspertimit motorik, duke detyruar të paditurin që të paguajë shumën 487.500 lekë, së bashku me kamatëvonesat e llogaritura. Në përfundim, gjykata i gjen të gjitha kushtet ligjore për përgjegjësinë civile jashtëkontraktore dhe për zbatimin e detyrimit të dëmshpërblimit të provuara dhe në përputhje me përcaktimet e ligjit nr. 10076/2009. Bazuar në këto konstatime, padia e Engjëll dhe Fisnik Dudijas duhet të pranohet pjesërisht, sipas masës së dëmshpërblimit të verifikuar nga ekspertët dhe të përcaktuar nga gjykata...”.
10. Kundër vendimit nr. 705, datë 04.02.2016 të Gjykatës së Rrethit Gjyqësor Tiranë ka ushtruar të drejtën e ankimit paditësit në këtë gjykim, Fisnik Dudija e Engjëll Dudija, në të cilin, kanë parashtruar këto shkaqe:

· Vendimi i Gjykatës së Rrethit Gjyqësor Tiranë është pjesërisht i pabazuar në ligj e në prova. 

· Vendimin e gjykatës së shkallës së parë e kundërshtojmë pjesërisht, në lidhje me mospranimin e padisë për pagimin e shpenzimeve për seanca psikoterapie;

· Pala paditëse ka pretenduar pagimin e dëmit të plotë pasuror, që përfshin humbjen e të ardhurave si rezultat i humbjes së aftësisë së plotë për punë, shpenzimet për përkujdesje të vazhdueshme, si dhe shpenzimet farmaceutike, mjekësore dhe të tjera të nevojshme;

· Në bazë të vendimit unifikues nr. 12/2007, si dhe nenit 608, 625 të Kodit Civil, pala paditëse duhet të shpërblehet për dëmin moral dhe ekzistencial, përfshirë dhe shpenzimet për seanca psikoterapie në masën 2.200.000 lekë, sipas raportit psikologjik në lidhje me dëmin e shkaktuar paditësit;

· Përfundimisht, bazuar sa më sipër, pala paditëse ka kërkuar ndryshimin pjesërisht të e vendimit të gjykatës së shkallës së parë dhe pranimin e plotë të kërkesëpadisë.
11. Kundër vendimit nr. 819, datë 08.02.2016 të Gjykatës së Rrethit Gjyqësor Tiranë ka ushtruar të drejtën e ankimit edhe pala e paditur në këtë gjykim, Byroja Shqiptare e Sigurimit (BSSH), në të cilin, ka parashtruar këto shkaqe:

· Vendimi i Gjykatës së Rrethit Gjyqësor Tiranë është pjesërisht i pabazuar në ligj e në prova, për pjesën e pranuar të padisë. 

· Kërkesë-padia është ngritur tej afateve të parashkrimit pasi kanë kaluar 4 vjet e 9 (nëntë) muaj nga data kur palës paditëse i ka lindur e drejta e padisë. Në bazë të nenit 115, pika ‘ç’ të Kodit Civil parashikohet afati 2 vjeçar i parashkrimit, por edhe sikur të klasifikohej sipas pikës “dh”, sërish jemi jashtë afatit ligjor të ngritjes së padisë;

· Pala e paditur nuk është subjekti që ka shkaktuar dëmin, por është i ngarkuar me ligj;

· Padia rezulton të jetë ngritur në datë 06.05.2015, ndërkohë që ngjarja ka ndodhur në datë 14.08.2010, pra është parashkruar padia, e ngritur tej afatit 2 (dy) dhe 3 (tre) vjeçar;

· Në bazë të neni 117 të Kodit Civil, afati fillon nga dita kur subjektit i ka lindur e drejta e padisë dhe sipas nenit 120 të Kodit Civil, nga dita kur i dëmtuari ka ditur ose duhej të dinte për dëmin e pësuar dhe personin që e ka shkaktuar;

· Procedimi penal është pushuar me vendimin e prokurorit datë 01.11.2010, pasi personi fajtor ka vdekur;

· Që në momentin e shkaktimit të ngjarjes, sipas pohimeve të paditësit ishte pikërisht viktima Durim Sefa që shkaktoi aksidentin, pra paditësi ka patur dijeni;

· Baza ligjore në këtë rast është ligji nr. 10079/2009 dhe rregullorja nr. 53/2009 e AMF-së dhe ligji i posaçëm ka prioritet mbi gjithë të tjerët;

· Në lidhje me kamatvonesat, padia nuk duhet të pranohej nga gjykata, pasi pala paditëse nuk ka paraqitur në formën e shkruar kërkesën për dëmshpërblim brenda afatit, sipas nenit 6 të Rregullores nr. 53/2009 të AMF-së;

· Përfundimisht, bazuar sa më sipër, pala e paditur ka kërkuar ndryshimin e vendimit të dhënë nga gjykata e shkallës së parë dhe rrëzimin e padisë si e pambështetur në prova dhe në ligj.
12. Gjykata e Apelit Tiranë, me vendimin nr. 2070, datë 27.09.2017, ka vendosur:
-Ndryshimin e vendimit civil nr. 705, datë 04.02.2016 të Gjykatës së Rrethit Gjyqësor Tiranë duke vendosur:

-Rrëzimin e kërkesë-padisë.
12/1. Kjo gjykatë në mënyrë të përmbledhur ka arsyetuar ndër të tjera se: “...Mbi ankimin e palëve ndërgjyqëse, Gjykata e Apelit e gjen jo të drejtë arsyetimin e bërë nga Gjykata e Shkallës së Parë në lidhje me afatin e parashkrimit të padisë së paditësve. Gjykata e Apelit çmon se nisur nga dita e ndodhjes së ngjarjes dhe paraqitjes së padisë në gjykatë, në baze të neneve 115/dh, 120, 129/e, 130 të Kodit Civil, e drejta a paditësve është parashkruar. Në lidhje me padinë objekt gjykimi, Gjykata e Apelit çmon se ndodhemi ne rastin e parashikuar nga neni 115/dh i Kodit Civil, i cili parashikon se :”Parashkruhen brenda afateve prej: dh) tre vjetëve paditë për shpërblimin e dëmit jo kontraktor dhe paditë për kthimin e përfitimit pasuror pa të drejtë…’’. Ndërsa sipas nenit 120 të Kodit Civil, parashikohet se:” Për kërkimin e shpërblimit të dëmit jokontraktor, parashkrimi i padisë fillon nga dita kur i dëmtuari ka ditur ose duhej të dinte për dëmin e pësuar dhe për personin që e ka shkaktuar”. Nga aktet e administruara në gjykim, rezulton se pala paditëse e dëmtuar e ka ditur për dëmin e pësuar dhe për personin që e ka shkaktuar, menjëherë pas ndodhjes së ngjarjes. 
12.2 Nga aktet e administruara në gjykim, rezulton se ngjarja ka ndodhur më datë 14.08.2010, kërkesa pranë palës së paditur BSHS është paraqitur më datë 17.07.2012, ndërsa kërkesëpadia është paraqitur në gjykatë më datë 06.05.2015, pra jashtë afatit ligjor 3 vjeçar të sipërcituar. Neni 129 i Kodit Civil parashikon se:”Parashkrimi pezullohet: e) për paditë me objekt shpërblimin përkatës, të rrjedhura nga dëmtimi i shëndetit ose nga shkaktimi i vdekjes, pezullimi i parashkrimit vazhdon nga dita kur i është paraqitur kërkesa organit të sigurimeve shoqërore shtetërore dhe deri në ditën kur është caktuar pensioni ose është refuzuar ajo kërkesë;...”. 
12.3 Në bazë të ligjit nr. 10076, datë 12.2.2009 “Për sigurimin e detyrueshëm në sektorin e transportit”, ndryshuar me ligjin nr. 10455, datë 21.7.2011, ku në nenin 12 të tij, parashikon se: “2. Siguruesi përgjegjës është i detyruar të trajtojë kërkesën për dëmshpërblim dhe të kryejë njoftimin përkatës, sipas pikës 1 të këtij neni, brenda afateve të mëposhtme: a) për dëme jopasurore, brenda 90 ditëve nga data e plotësimit të dokumentacionit, që shoqëron kërkesën për dëmshpërblimin; b) për dëme pasurore, brenda 30 ditëve nga data e marrjes së kërkesës për dëmshpërblimin. 3. Në rast se siguruesi përgjegjës nuk i përgjigjet palës së dëmtuar brenda afateve të përcaktuara në pikën 2 të këtij neni, kjo e fundit ka të drejtë të ngrejë padi civile kundër siguruesit përgjegjës”. Po këto afate parashikohen edhe nenin 6 të Rregullores nr. 53, datë 25.06.2009 të AMF-së. Sa më lart, Gjykata e Apelit çmon se nga dita e paraqitjes së kërkesës pranë palës së paditur BSHS në datë 17.07.2012, afati e parashkrimit do të pezullohet deri në momentin që pala e paditur duhet të kishte shqyrtuar kërkesën e palës paditëse, në referim të nenit 12 të ligjit të sipërcituar (90 ditë apo 30 ditë). Pas këtij afati, koha që mbetet për t'u plotësuar parashkrimi do të zgjatet deri në gjashtë muaj (neni 130 i Kodit Civil), porse nga përllogaritjet rezulton se ka kaluar edhe ky afat, ndërsa padia është paraqitur në gjykatë më datë 06.05.2015, pra jashtë afatit ligjor. 
12.4 Sipas nenit 130 të Kodit Civil: “Koha e pezullimit nuk llogaritet në afatin e parashkrimit. Kur pas zhdukjes së shkakut pezullues, koha që mbetet për t'u plotësuar parashkrimi është më e shkurtër se gjashtë muaj, ajo zgjatet deri në gjashtë muaj“. Në këto kushte, Gjykata e Apelit çmon se vendimi i Gjykatës së Shkallës së Parë duhet ndryshuar, duke rrëzuar padinë si të parashkruar...”.


13. Kundër vendimit nr. 2070, datë 27.09.2017 të Gjykatës së Apelit Tiranë ka ushtruar të drejtën e rekursit paditësit në këtë gjykim, Fisnik Dudija e Engjëll Dudija, në të cilin, kanë parashtruar këto shkaqe:

· Vendimi i dhënë nga gjykata e apelit është i padrejtë dhe në kundërshtim me ligjin dhe provat e paraqitura në gjykim 

· Gjykata e apelit ka gabuar në dhënien e vendimit, pasi duhet të kishte pranuar edhe detyrimin e BSHS për pagimin e shpenzimeve për seanca psikoterapie, si shpenzime të nevojshme për kthimin deri diku të paditësit në gjendjen e mëparshme. Për këtë arsye, pala paditëse ka këkruar pranë Gjykatës së Apelit Tiranë ndryshimin e vendimit nr. 705, date 04.02.2016 të Gjykatës së Rrethit Gjyqësor Tiranë dhe pranimin e plotë të kërkesë padisë.

· Gjykatat e apelit ka gabuar kur ka ka marrë në konsideratë afatin 2 (dy) vjeçar për ngritjen e kërkesë padisë, ndërkohë që jemi përpara një rasti dëmi jokontraktor. Në rastin konkret, referuar edhe tek vendimi unifikues nr. 13, datë 14.09.2007 të Kolegjeve të Bashkuara të Gjykatës së Lartë, jemi përpara një rasti jokontraktor dhe afati është 3 (tre) vjeçar. 

· Gjykata ka marrë një vendim në kundërshtim me nenin 115/dh të Kodit Civil.

· Gjykata ka marrë një vendim të gabuar në kundërshtim me përcaktimet e nenit 117 të Kodit Civil, në të cilin përcaktohet se: “Afati i parashkrimit të padisë fillon nga dita kur subjekti i ka lindur e drejta e padisë”, si dhe nenit 120 të Kodit Civil në të cilin, është përcaktuar se: “Për kërkimin e shpërblimit të dëmit jokontraktor, parashkrimi i padisë fillon nga dita kur i dëmtuari ka ditur ose duhej të dinte për dëmin e pësuar dhe për personin që e ka shkaktuar“.

· Në rastin konkret, paditësit e kanë bërë kërkesën për dëmshpërblim brenda afatit të parashkrimit dhe është pala e paditur që nuk i ka kthyer përgjigje palës së paditur. Nëse do të shikohet trajtimi i dosjes, pala e paditur ka qenë në trajtim të çështjes pranë grupit të mjekëve deri në vitin 2015. Pra si rrjedhojë, në asnjë moment nuk jemi përpara momentit të parashkrimit. Këto afate janë ndërprerë me kërkesën e dëmshpërblimit të kryer nga paditësit.

· Gjykata nuk ka bërë një hetim të plotë gjyqësor dhe të gjithanshëm në lidhje sa është kërkuar nga paditësit, por ka dhënë një vendim të nxituar dhe në interesin e palës së paditur. Në kundërshtim me provat e administruara në dosjen gjyqësore.

· Përfundimisht kjo palë, i ka kërkuar Gjykatës së Lartë: 

-Prishjen e vendimit nr. 2070, datë 27.09.2017 të Gjykatës së Apelit Tiranë dhe lënien në fuqi të vendimit nr. 705, datë 04.02.2016 të Gjykatës së Rrethit Gjyqësor Tiranë.
II. Vlerësimi i Kolegjit Civil 
14. Kolegji Civil i Gjykatës së Lartë, (në vijim Kolegji), referuar akteve dhe provave që janë administruar në dosjen gjyqësore dhe të cilat i janë nënshtruar hetimit gjyqësor, por pa i hyrë analizës dhe vlerësimit të tyre, çmon se në rekurset e paraqitura nga pala paditëse, ekzistojnë shkaqet ligjore të parashikuara në nenin 472 të Kodit të Procedurës Civile (në vijim KPC), të cilat e bëjnë të cenueshëm vendimin e Gjykatës së Apelit.
15. Zbatimi i drejtë i ligjit në rastin konkret mbi shkaqet e rekursit lidhet me përgjigjen që i duhet dhënë çështjet e mëposhtme që shtron rasti i paraqitur për shqyrtim: 
- A duhet konsideruar si e parashkruar padia kur pala e dëmtuar i është drejtuar fillimisht me kërkesë brenda afatit të parashkrimit Byrosë Shqiptare të Sigurimit por kjo e fundit nuk i ka kthyer përgjigje palës së dëmtuar për shpërblimin e dëmit pasuror ose jopasuror brenda afatit 90 ditor ose atij 30 ditor të parashikuar nga neni 12 i ligjit nr.10076/2009 ? 
- Cili është efekte juridik që sjell kalimi i afatit 90 ditor ose 30 ditor i parashikuar nga ligji, në ngritjen e padisë ndaj shoqërisë së sigurimit dhe ecjen e afatit të parashkrimit të padisë për dëmshpërblimet në këtë fushë?  
16. Kolegji vlerëson se vendimi i gjykatës së Apelit që e konsideron të parashkruar padinë është rezultat i interpretimit të gabuar të dispozitave të aplikueshme ligjore në raport kjo me veprimet aktive të palës paditëse si shfaqje e vullnetit të saj për realizimin e të drejtave të njohura nga ligji. Duke qënë se gjykata e Apelit ka rrëzuar padinë vetëm për këtë shkak vendimi i saj duhet të prishet duke u dërguar cështja për rigjykim, me qëllim që gjykata e Apelit të shprehet në themel lidhur me shkaqet e ankimit të ngritura nga palët ndërgjyqëse. 
17. Paditësit  kanë kërkuar shpërblimin e dëmit si pasojë e aksidentit të ndodhur në datën 14.08.2010. Padia për shpërblimin e dëmit të pësuar nga palët e treta si pasojë e aksidenteve rrugore të kryera nga drejtuesit e mjeteve, përgjegjsia e të cilave është siguruar te shoqëritë e sigurimeve, përbën një rast të shpërblimit të dëmit jashtëkontraktor, sikurse me të drejtë ka vlerësuar gjykata e Apelit. Fakti se përballë të dëmtuarit si subjekt përgjegjës dëmshpërblimi qëndron shoqëria e sigurimit dhe jo vetë personalisht personi përgjegjës, nuk mund të ndryshojë natyrën jashtëkontraktore të shpërblimit të dëmit nga aksidentet dhe as të kufizojë të drejtat e të dëmtuarve me afate më të shkurtra parashkrimi për të kërkuar rivendosjen e të drejtave të cënuara nga tre në dy vjet sikurse ka pretenduar pala e paditur.
18. Nisur nga kjo premisë barazie në trajtim dhe jurisprudenca e konsoliduar e gjykatës së lartë padia për shpërblimin e dëmit jashtëkontrator nga aksidentet rrugore ndaj palëve të treta të dëmtuara parashkruhet për një afat 3 vjecar sipas nenit 115/dh të KC. I njëjti qëndrim është mbajtur në vendimin nr.2 dt.19.06.2013 të Kolegjeve të Bashkuara ku thuhet se; Ndërsa afati 3 vjeçar i parashikuar nga neni 115/dh i Kodit Civil gjen zbatim në ushtrimin e së drejtës për të ngritur padi direkte kundër një shoqërie sigurimi nga ana e palës së tretë të dëmtuar në një ngjarje aksidentale ku është përfshirë një mjet motorik i siguruar nga ajo shoqëri sigurimi apo një mjet motorik i pasiguruar ose i paidentifikuar (këtu paditet Byroja Shqiptare e Sigurimit). Pala e tretë e dëmtuar, pikërisht duke mos qenë palë në kontratën e sigurimit të detyrueshëm, ka të drejtën të ngrejë padinë për kërkimin e dëmshpërblimit brenda afatit 3 vjeçar, sipas nenit 115/dh të Kodit Civil. 
19. Për sa i përket kohës së lindjes së të drejtës së ngritjes së padisë për rastin e ngritjes së padisë në fushën e dëmeve nga aksidentet rrugore,  kolegji vlerëson se neni 120 i KC si dispozita e përgjithëshme e Kodit Civil duhet të interpretohet në mënyrë harmonike me ato të ligjit të posacëm nr.10076/2009 sepse vetëm në këtë mënyrë do të kuptohet nëse jemi apo jo para rastit të parashkrimit të padisë.  Në cështjen objekt shqyrtimi, gjykatat kanë mbajtur qëndrime të ndryshme lidhur me parashkrimin e padisë. Kështu gjykata e shkallës së parë e ka konsideruar jo të parashkruar padinë mbi argumentin se pala paditëse i është drejtuar palës së paditur brenda afatit ligjor të parashkrimit dhe kjo e fundit nuk i ka kthyer asnjë përgjigje lidhur me këtë kërkesë. Ndërsa Gjykata e Apelit e ka konsideruar të parashkruar padinë, pasi;  nga dita e paraqitjes së kërkesës pranë palës së paditur BSHS në datë 17.07.2012, afati e parashkrimit do të pezullohet deri në momentin që pala e paditur duhet të kishte shqyrtuar kërkesën e palës paditëse, në referim të nenit 12 të ligjit të sipërcituar (90 ditë apo 30 ditë). Pas këtij afati, koha që mbetet për t'u plotësuar parashkrimi do të zgjatet deri në gjashtë muaj (neni 130 i Kodit Civil), porse nga përllogaritjet rezulton se ka kaluar edhe ky afat, ndërsa padia është paraqitur në gjykatë më datë 06.05.2015, pra jashtë afatit ligjor. Pra Gjykata e Apelit e ka konsideruar se afati i parashkrimit ka filluar të ecë që nga ndodhja e faktit të paligjshëm rast sigurimi. Më pas e ka konsideruar të pezulluar këtë afat vetëm për periudhën 90 ditore, kur pala e paditur duhet të kishte shqyrtuar kërkesën, duke llogaritur në vazhdim ecjen e afatit të parashkrimit të mbetur që nga nisja e tij në datën e aksidentit 14.08.2010. Madje Gjykata e Apelit ka vlerësuar se edhe në rast të aplikimit të shtimit të afatit për 6 muaj sipas nenit 130 të KC përsëri afati i parashkrimit ka përfunduar. 
20.Në konsideratë të qëndrimit të Gjykatës së Apelit del se ajo ka bërë një interpretim të ndërthurur të nenit 12 të ligjit nr.10076/2009, që i njeh të drejtën të dëmtuarit të ngrejë padi pas kalimit të afatit 90 ditor të mosshqyrtimit të kërkesës nga shoqëria e sigurimit, me dispozitat e Kodit Civil që rregullojnë pezullimin e parashkrimit, pasi ajo e ka konsideruar të pezulluar afatin e parashkrimit gjatë afatit 90 ditor, kur kërkesa duhet të ishte shqyrtuar nga i padituri. Instituti i pezullimit të parashkrimit rregullohet në nenin 129 të KC sipas të cilit afati i parashkrimit pezullohet për paditë me objekt shpërblimin përkatës, të rrjedhura nga dëmtimi i shëndetit ose nga shkaktimi i vdekjes dhe pezullimi i parashkrimit vazhdon nga dita kur i është paraqitur kërkesa organit të sigurimeve shoqërore shtetërore dhe deri në ditën kur është caktuar pensioni ose është refuzuar ajo kërkesë. Në analizë të këtyre dispozitave del se nëse legjislacioni i përgjithëshëm (Kodi Civil) parashikon pezullimin e ecjes së afatit të parashkrimit të padive për dëmet në fushën e shëndetit deri në dhënien e një vendimi pranues ose refuzues nga institucioni i sigurimeve shoqërore, legjislacioni i posacëm në fushën e aksidenteve (ligji nr.10076/2009) nuk ka bërë asnjë parashikim lidhur me efektet juridike që sjell paraqitja e kërkesës pranë shoqërive të sigurimit për trajtimin e dëmit mbi afatin e parashkrimit, por ky ligj i njeh të drejtë palës paditëse të ngrejë padi në gjykatë pas kalimit të afateve respektive të shqyrtimit të kërkesës sipas nenit 12 të tij. Ky legjislacion nuk bën asnjë parashikim nëse paraqitja e kërkesës sjell pezullimin apo jo të afatit të parashkrimit për periudhën 90 ose 30 ditore, apo sjell ndërprerjen e afatit të parashkrimit, institute këto që sipas Kodit Civil jo vetëm afektojnë ecjen e afatit të parashkrimit, por sjellin pasoja të ndryshme mbi llogaritjet e tij. 
21. Nisur nga interpretimi i bërë nga Gjykata e Apelit del se ajo ka vlerësuar se parashikimi i nenit 12 të ligjit nr.10076/2009 përbën një rast ligjor kur ‘afati i shqyrtimit të kërkesës’ pezullon ecjen e afatit të parashkrimit, institut ky që nuk njihet si shkak pezullimi sipas Kodit Civil. Në bazë të nenit 129 të KC pezullimi i afatit të parashkrimit ndodh në një situata juridike të caktuara, që pengojnë ngritjen e padisë dhe kjo gjëndje vazhdon “derisa sa” të vërtetohet ngjarja konkrete e parashikuar nga ligji, që e zhbën situatën penguese. Pra kjo dispozitë nuk njeh ‘afatin’ si shkak për pezullimin e ecjes së parashkrimit. Sipas nenit 129 të KC në rastet e shpërblimeve të dëmeve në shëndet afati i parashkrimit për ngritjen e padisë konsiderohet i pezulluar për periudhën nga paraqitja e kërkesës deri në vendimin e organit përkatës së sigurimeve shoqërore mbi këtë kërkesë. Pra edhe në këtë situatë, pezullimi shkon deri në disponimin mbi kërkesën duke e konsideruar atë si një gjëndje, që pengon ngritjen e padisë, pa e kufizuar atë me një afat të caktuar se kur organi duhet të shprehej. Një parashikim i tillë është në harmoni me parashikimet e nenit 645 të KC sipas të cilit parashikohet se në rastin e dëmtimeve nga vdekja ose nga dëmtimi i shëndetit, te personit, që fiton nga sigurimet shoqërore, dëmi shpërblehet në mënyrën e caktuar me ligj. Duke qënë se këto shpërblime afektojnë ato që mund të kërkohen nga pala shkaktare e dëmit sipas nenit 641 të KC, ligjvënësi ka zgjedhur t’i jap prioritet shqyrtimi disponimit të instituteve të sigurimeve shoqërore si organe që ligjërisht përcaktojnë shkallën e aftësisë në punë dhe pensionet përkatëse. Parë në këtë këndvështrim, nisur edhe nga fakti se Kodi Civil ka fuqi më të lartë hierarkike dhe kishte dalë pas rregullores nr.622/1 dt.15.12.1992, praktika gjyqsore për rastet e sigurimit të ndodhura para hyrjes në fuqi të ligjit nr.10076/2009 si rregull e ka konsideruar të pezulluar afatin e parashkrimin me paraqitjen e kërkesës te shoqëritë e sigurimit deri në shprehjen e tyre, nisur kjo edhe nga fakti se për të përcaktuar vlerën e shpërblimit të dëmit në shëndet, dokumentat të nevojëshme janë edhe vërtetimet e KMCAP-it dhe të ardhurat e përfituara nga instituti i sigurimeve shoqërore pas ndodhjes së dëmit. 

22.  Duke u kthyer në rastin konkret rezulton se pala paditëse i është drejtuar Byrosë shqiptare të sigurimit në datën 17.07.2012, pra brenda afatit të parashkrimit të nisur sipas gjykatave në datën 14.08.2010 kur ndodhi rasti i sigurimit dhe Byroja shqiptare e sigurimit nuk është shprehur deri në momentin kur pala e dëmtuar paraqiti padinë në gjykatë në datën 06.05.2015. Gjykata e Apelit ka vlerësuar se afati i parashkrimit ka qënë i pezulluar vetëm për 90 ditë ose 30 ditë nga paraqitja e kërkesës në kuptim të nenit 12 të ligjit nr.10076, afat ky që përkon me periudhën kur pala e paditur duhet ta kishte shqyrtuar kërkesën, pasi vetë neni  12/3 i ligjit i njihte të drejtë palës së dëmtuar të ngrinte padi civile kundër siguruesit.
23. Kolegji vlerëson se gjykata e Apelit nuk ka interpretuar në mënyrë të drejtë nenin 12 të ligjit nr.10076/2009 si për periudhën e kohëzgjatjes së shqyrtimit të kërkesës për dëmshpërblim në rastet e dëmtimeve në shëndet, ashtu edhe për cilësimin ligjor të efekteve juridike të kërkesës së bërë para shoqërive të sigurimit mbi afatin e parashkrimit.  Në bazë të nenit 12 të ligjit nr. 10076, datë 12.2.2009 “Për sigurimin e detyrueshëm në sektorin e transportit”, ndryshuar me ligjin nr. 10455, datë 21.7.2011, parashikohet se: “2. Siguruesi përgjegjës është i detyruar të trajtojë kërkesën për dëmshpërblim dhe të kryejë njoftimin përkatës, sipas pikës 1 të këtij neni, brenda afateve të mëposhtme: a) për dëme jopasurore, brenda 90 ditëve nga data e plotësimit të dokumentacionit, që shoqëron kërkesën për dëmshpërblimin; b) për dëme pasurore, brenda 30 ditëve nga data e marrjes së kërkesës për dëmshpërblimin. 3. Në rast se siguruesi përgjegjës nuk i përgjigjet palës së dëmtuar brenda afateve të përcaktuara në pikën 2 të këtij neni, kjo e fundit ka të drejtë të ngrejë padi civile kundër siguruesit përgjegjës. Në zbatim të kësaj dispozite del se kemi dy afate të shqyrtimit të kërkesës në varësi të llojit të dëmit. Kështu në rastin e dëmeve pasurore afati 30 ditor i shqyrtimit të kërkesës është saktësisht i përcaktuar, pasi ai fillon nga dita e paraqitjes së kërkesës, ndërsa në rastin e dëmeve jopasurore afati 90 ditor nuk fillon automatikisht nga data e paraqitjes së kërkesës, por nga data e plotësimit të dokumentacionit që shoqëron kërkesës për dëmshpërblim. Nisur nga ky parashikim kuptohet se paraqitja e kërkesës për shpërblimin e një dëmi të tillë nuk sjell ipso jure ecjen e afatit 90 ditor gjatë të cilës shoqëria e sigurimit duhet të shprehet, por kjo ecje fillon nga dita kur është plotësuar dokumentacioni, që duhet të shoqërojë kërkesën në raste të tilla. 
24. Në rastin konkret megjithëse kërkesa për shpërblim është depozituar që në datën 17.07.2012 pranë palës së paditur, kjo e fundit nuk ka dhënë asnjë përgjigje në funksion të saj dhe as ka vlerësuar nëse kërkesa ishte shoqëruar apo jo me dokumentacionin e plotë të kërkuar në raste të tilla, duke mbajtur një qëndrim tërësisht indiferent për shqyrtimin e rastit megjithëse kishte detyrimin në bazë të nenit 12 të ligjit të sipërcituar për tu përgjigjur. Kjo situatë pasiviteti ka vendosur në pamundësi palën paditëse Engjell Dudija të dëmtuar në shëndet për të kuptuar nëse ajo kishte paraqitur apo jo dokumentacionin e plotë për dëmshpërblim. Për më tepër në rastet e dëmeve në shëndet me pasojë paaftësi në punë të përherëshme sipas nenit 8 e 11 të rregullores nr.53/2009 pjesë e dokumentacionit është dhe raporti i paftësisë në punë nga mjekët e akti i vlerësimit, akte këto që janë pjesë e dosjes së vlerësimit të dëmit e mbahen nga ekspertët e AMF të caktuar nga shoqëritë përkatëse të sigurimit gjatë procesit të vlerësimit të dëmit. Mbi këtë bazë plotësimi i dokumentacionit ligjor të vlerësimit si kusht për ecjen e afatit 90 ditor të shqyrtimit të kërkesës për dëmet në shëndet krijon efekte detyruese për të ndërmarr veprime aktive te të dyja palët, i dëmtuar dhe shoqëria e sigurimit, duke përjashtuar kështu qëndrimin pasiv të shoqërisë së sigurimit, në ndryshim kjo në rastet e dëmeve pasurore, ku vetë ligji e kufizon afatin e shqyrtimit të kërkesës për 30 ditë. Po ashtu shpesh plotësimi i dokumentacionit nuk mbetet në diskrecionin e palës së dëmtuar pasi vërtetimet e KMCA-it ose raportet e aftësisë nuk mbahen prej tij. Mbi këtë arsyetim, konkluzioni i gjykatës së Apelit se afati i shqyrtimi të kërkesës për dëmin jopasuror ishte kufizuar vetëm për periudhën 90 ditore nga paraqitja e kërkesës duke e interpretuar atë në rëndim të pozitës së palës së dëmtuar, bie në kundërshtim me ligjin. 
25. Ecja e këtij afati nuk fillonte nga paraqitja e kërkesës, por nga momenti i plotësimit të dokumentacionit, situatë kjo që nuk varej në mënyrë ekskluzive vetëm nga pala paditëse por ngarkonte me përgjegjsi për veprim edhe palën e paditur ose institucione të tjera sikurse ishin organet e sigurimeve shoqërore ose KMCAP-it. Për aq kohë sa pala e paditur nuk kishte bërë asnjë vlerësim nëse dokumentacioni i paraqitur ishte i plotë apo jo dhe nuk ka rezultuar që ajo vetë të ketë bërë ndonjë relacion për shkallën e dëmtimeve të shëndetit sipas rregullores, si dokument bazë për llogaritjen e dëmit del se nuk mund të përcaktohet nëse ka filluar apo jo të ecë afati 90 ditor brenda të cilës pala e paditur duhet të shqyrtonte kërkesën për dëmin jopasuror në shëndet. Në kushtet, kur nuk përcaktohet koha se kur ka filluar të eci afati 90 ditor atëherë nuk mund të përcaktohet as koha se kur palës paditëse i ka lindur e drejta për të ngritur padi kundër siguruesit përgjegjës sipas nenit 12 të ligjit nr.10076/2009. Në rastin e dëmeve në shëndet koha e shqyrtimit të kërkesës në shoqëritë e sigurimit përfshinte gjithë periudhën nga paraqitja e kërkesës ,  plotësimi i dokumentacionit e më pas deri në kalimin e afatit 90 ditor nga plotësimi i këtij dokumenacioni. Për rrjedhojë edhe në rast se do të pranohej llogjika e gjykatës së Apelit se afati i parashkrimit ishte pezulluar për kohën që cështja duhet të ishte shqyrtuar nga i padituri, rishtazi nuk mund të indetifikohet kjo kohë pasi nuk dihet nëse dokumentacioni për trajtimin e rastit të sigurimit ishte apo jo i plotë.
26. Vec sa mësipër, Kolegji vlerëson se në rastin konkret gjykata e Apelit nuk ka mbajtur në konsideratë edhe efektet juridike që sillte paraqitja e kërkesës për shpërblim te  i padituri në kuptim të parashikimeve të nenit 12 të ligjit nr.10076/2009 dhe parashikimeve të tij specifike lidhur me të drejtën e ngritjes së padisë në raport kjo me dispozitat e përgjithëshme të Kodit Civil. Sipas nenit 112 të KC parashikohet se; E drejta e padisë që nuk është ushtruar brenda afatit të caktuar në ligj, shuhet dhe nuk mund të realizohet më me anë të gjykatës ose të organit tjetër kompetent. Në përputhje me këtë dispozitë afati i parashkrimit shuan të drejtën e padisë kur pala nuk vepron në realizimin e të drejtës së saj. Afati i parashkrimit për paditë e shpërblimit të dëmit jashtëkontraktor fillon sipas nenit 120 të KC nga dita kur i dëmtuari ka ditur ose duhej të dinte për dëmin e pësuar dhe për personin që e ka shkaktuar. Duke marrë të mirëqënë faktin se afati ka filluar që në datën 14.08.2010, kur ndodhi rasti i sigurimit, përderisa nuk kundërshtohet nga palët, del se palët i janë drejtuar me kërkesë Byrosë së sigurimit në datën 17.07.2012, pra brenda afatit të parashkrimit. Paraqitja e kërkesës për dëmshpërblim te pala e paditur tregon se pala e demtuar nuk ka qëndruar në pasivitet dhe as mund të barazohet me situatën sikur kjo palë mos të kishte ushtruar të drejtat e saj për kërkimin e dëmshpërblimit të njohur nga ligji. 
27. Paraqitja e kësaj kërkese ndikon në afatin e parashkrimit të padisë pasi neni 12 i ligjit nr.10076/2009 parashikon se me kalimin e afateve (90 dite ose 30 ditë) pala e dëmtuar ka të drejtë të ngrejë padi kundër siguruesit përgjegjes. Pra ligji parashikon se kalimi i afatit të shqyrtimit të kërkesës pa veprim nga shoqëria e sigurimit aktivizon të drejtën e palës së dëmtuar për ngritjen e padisë në rrugë gjyqsore. Gjithashtu sipas nenit 12/4 të ligjit parashikohet se Në rast të mosrespektimit të afateve të përcaktuara në pikën 2 të këtij neni, palës së dëmtuar i lind e drejta e përfitimit të interesit të pagueshëm për çdo ditë vonesë në shlyerjen e dëmshpërblimit nga siguruesi përgjegjës, duke filluar nga data e paraqitjes së kërkesës për dëmshpërblim. Duke i interpretuar në harmoni këto dispozita është e qartë se paraqitja e kërkesës për dëmshpërblim (sëbashku me dokumentacionin e plotë) dhe kalimi i afatit ligjor të shqyrtimit të kërkesës sjell lindjen e të drejtës së palës paditëse për të përfituar interesat e vonesës mbi  vlerën e detyrimit për dëmshpërblim nga data e paraqitjes së kërkesës. Pra paraqitja e kërkesës për dëmshpërblim te shoqëria siguruese jo vetëm është shfaqje e vullnetit të palës së dëmtuar për të kërkuar të drejtat e saj të njohura nga ligji për shpërblim, por lind edhe të drejtën e saj për të përfituar interesat e vonesës nëse pala e paditur e detyruar nuk i përgjigjet në afat. Duke qënë se kjo e drejtë për përfitimin e interesave lind për shkak të vonesës së shoqërisë siguruese në trajtimin e rastit dhe po në këtë kohë ligji parashikon të drejtën e palës së dëmtuar për të ngritur padi në gjykatë ndaj shoqërisë së sigurimit, atëherë kuptohet se kjo periudhë shënon lindjen e të drejtës së ngritjes së padisë për të dyja këto kërkime pra si për kërkimin kryesor që është shpërblimi dhe për atë aksesor që janë interesat. 
28. Kolegji vlerëson se afati i parashikuar nga ligji për shqyrtimin e kërkesës për dëmshpërblim përbën jo vetëm një afat njohje detyrimi por njëkohësisht edhe një afat ekzekutimi ose përmbushje të detyrimit. Ligji ka zgjedhur që qëndrimin pasiv të palës së paditur ta konsideroj si mospërmbushje detyrimi duke përllogaritur interesat pas kësaj date, gjë që do të thotë se ky është momenti që shënon lindjen e të drejtës së padisë nga pala e dëmtuar ndaj shoqërisë së sigurimit për të bërë të mundur realizimin në rrugë gjyqsore të asaj të drejte që pala e paditur nuk e ka përmbushur brenda afatit ligjor. Pikërisht nën këtë linjë arsyetimi afati i parashkrimit për kërkimin e shpërblimit ndaj shoqërisë së sigurimit ose Byrosë së sigurimit fillon pikërisht në këtë kohë.
29. Gjithashtu edhe në kuptim të nenit 450 e vijues të KC interesat në vonesë përbëjnë një formë të shpërblimit të demit, që vepron kur pala debitore është në vonesë në përmbushjen e detyrimit të një shume parash dhe që vepron prej datës së fillimit të vonesës. Sipas nenit 118 të KC për detyrimet e lidhura me afate ekzekutimi, afati i ngritjes së padisë fillon nga dita kur është plotësuar ky afat. Duke qënë se neni 12 i ligjit nr.10076/2009 i njeh të drejtë palës së dëmtuar të përfitojë interesat në vonesë nga data e paraqitjes së kërkesës, kur pala siguruese nuk respekton afatet ligjore të shqyrtimit të kërkesës, atëherë paraqitja e kërkesës nga  pala e dëmtuar pranohet nga ligji jo vetëm si një mjet për të kërkuar shpërblimin te siguruesi, por edhe si një mjet që e vendos shoqërinë siguruese në vonesë përballë të dëmtuarit në rast se ajo nuk i përgjigjet në afat kërkesës për dëmshpërblim. Kjo situatë juridike e vendos dhe e barazon shoqërinë e sigurimit me palën debitore për shumën e dëmshpërblimit, përballë palës së dëmtuar. Instituti i vonesës përbën një situate, që në kuptim të nenit 131/c të KC konsiderohet si një rast i ndërprerjes së afatit të parashkrimit. Kjo dispozitë parashikon se parashkrimi ndërpritet me cdo veprim të palës kreditore që vë debitorit në vonesë. 

30. Nisur nga roli i dyfishtë i kërkesës për dëmshpërblim dhe i pasojave që ajo sjell mbi të drejtat e palës së dëmtuar atëherë del e nevojëshme të analizohet nëse në kuptim të Kodit Civil dhe nenit 12 të Ligjit nr.10076/2009 ajo do të përbën një rast të pezullimit të afatit të parashkrimit sipas nenit 129 të KC apo një rast të ndërprerjes së parashkrimit në kuptim të nenit 131/c të KC. Në analizë të kësaj cështje, kolegji vlerëson se duhet mbajtur në konsideratë pozita e shoqërive të sigurimit në rastet e dëmeve si pasojë e aksidenteve rrugore, ku këto shoqëri legjitimohet pasivisht ndaj palëve të dëmtuara për dëmshpërblim për shkak të kontratave të sigurimit që kanë lidhur me shkaktuesit e dëmit duke marrë përsipër përgjegjsinë e këtyre të fundit ndaj të dëmtuarve. Kërkesa që pala e dëmtuar i drejton shoqërisë së sigurimit për dëmshpërblim tregon se pala e dëmtuar i është drejtuar palës, që ka zëvendësuar palën shkaktare të dëmit, situatë kjo që është e ngjashme me kërkesën që i drejtohet debitorit në rastin e marrëdhënieve kontraktore ose personit, që ka marr përsipër detyrimin në vend të tij. Paraqitja e kërkesës së palës së dëmtuar ndaj shoqërisë siguruese nuk përbën thjesht një akt vullneti, por është e njohur nga ligji si një veprim i palës së dëmtuar që detyron shoqërinë siguruese përgjegjse të mbulimit të dëmit për ta shqyrtuar kërkesën duke marr një vendim për njohjen ose jo të rastit të sigurimit. Ligji e ka konsideruar mosveprimin e shoqërisë së sigurimit tej afateve ligjore si një rast vonese, që nënkupton njëkohësisht jo vetëm njohje detyrimi, por dhe vonese në përmbushje, duke shënuar kështu ndërprerjen e afatit të parashkrimit që kishte filluar të ecte në momentin e ngjarjes rast sigurimi.
31. Nisur nga sa mësipër, kolegji vlerëson se ligji i jep kërkesës për dëmshpërblim të paraqitur nga i dëmtuari te shoqëritë e sigurimit, cilësitë e një kërkesë që shkakton ndërprerjen e afatit të parashkrimit në kuptim të nenit 131/c të KC. Në funksion të këtij konkluzioni është dhe fakti që sipas nenit 12 të ligjit nr.10076/2012 të dëmtuarit i njihet e drejta të ngrejë padi në gjykatë ndaj shoqërisë siguruese pas kalimit të afateve të shqyrtimit të kësaj kerkese. Njohja e të drejtës për të ngritur padi, në literaturën juridike konsiderohet si casti i lindjes së të drejtës së të drejtës së ngritjes së padisë e për rrjedhojë edhe i ecjes së afatit të parashkrimit. Në kushtet kur afati i parashkrimit për dëmet jashtëkontraktore fillon nga dita e shkaktimit të dëmit dhe identifikimit të palës shkaktare të dëmit, dhe pala e dëmtuar i është drejtuar shoqërisë së sigurimit ose Byrosë brenda këtij afati,  atëherë parashikimi ligjor i “të drejtës së ngritjes së padisë” ndaj shoqërive të sigurimit pas kalimit të afateve të parashikuara në nenin 12 të ligjit nr.100076/2009 tregon se paraqitja e kërkesës te shoqëritë përbën një rast të ndërprerjes së afatit të parashkrimit që kishte filluar të ecte në momentin e ndodhjes së rastit të sigurimit. 
32. Ky arsyetim mbështetet dhe në faktin se është vetëm ndërprerja e parashkrimit në kuptim të nenit 131 të KC që shkakton vonesën e debitorit, sikurse ndodh në rastin konkret, institut ky që nuk vepron në rastet e pezullimit të afatit të parashkrimit sipas nenit 129 të KC. Paraqitja e kërkeses e shoqëruar me dokumentacionin e plotë aktivizon ecjen e afatit ligjor për njohjen e ekzekutimin e detyrimit nga shoqëria siguruese dhe kalimi i afatit pa veprim shënon automatikisht vonesën e shoqërisë së sigurimit duke lindur në këtë mënyrë të drejtën e të dëmtuarit të kërkojë në rrugë gjyqsore realizimin e të drejtës, që nuk i është përmbushur nga shoqëria siguruese.  

33. Në rastin e dëmit jashtëkontraktor, afati i parashkrimit përfundon për 3 vjet nga ndodhja e ngjarjes që i ka shkaktuar dëm dhe identifikimi i shkaktarit të dëmit. Sipas ligjit nr.10076/2009 pala e dëmtuar në rastet e dëmeve jashtëkontraktore në fushën e aksidenteve ka para vetes dy mundësi ose t’i drejtohet shoqërisë së sigurimit për dëmshpërblim duke aktivizuar detyrimin e saj në bazë të ligjit ose të kontratës së sigurimit, ose t’i drejtohet gjykatës dhe në këtë rast ajo nuk përfiton asnjë nga të drejtat për interesat në vonesë të parashikuara nga ligji. Në të dyja rastet paraqitja e kërkesës së tij ose e padisë drejtëpërdrejtë në gjykatë sjell ndërprerjen e parashkrimit, nisur kjo nga mënyra se si ligji i posacëm ka njohur pasojat, që sjell kjo kërkesë ndaj shoqërive siguruese ose padia në gjykatë sipas nenit 135 të KC. 
34. Kur kërkesa për trajtimin e shpërblimit paraqitet te shoqëritë e sigurimit afati i parashkrimit ndërpritet derisa të kalojë afati i shqyrtimit të kërkesës. Mosveprimi i palës së dëmtuar për shqyrtimin e kërkesës brenda afateve ligjore sjell rifillimin e ecjes së afatit të parashkrimit të padisë, pasi neni 12 i ligjit nr.10076/2019 parashikon se me përfundimin e afatit ligjor të trajtimit pala e dëmtuar ka të drejtë të ngrejë padi ndaj shoqërisë së sigurimit.  Një gjë e tillë mbështetet edhe te parashikimet aktuale të nenit 10 të ligjit nr.32/2021, sipas të cilit padia ndaj shoqërisë së sigurimit ngrihet vetëm kur shoqëria siguruese nuk e ka trajtuar në afat kërkesën, ose kur pala nuk është dakort me shumën e akorduar etj.  Vetëm ky interpretim i ligjit do të sillte një përputhje të balancuar të interesave të palëve të përfshira në mosmarrëveshje, konkretisht të palës së dëmtuar, e cila ka besuar se pala e paditur po trajtonte kërkesën e saj në mbledhje të dokumentacionit të plotë dhe të interesave të palës së paditur që të kërkojë mbrojtjen e instituti i parashkrimit të padisë kur pala paditëse megjithë mundësitë e njohura nga ligji nuk ka ngritur padinë në rrugë gjyqsore. 
35.Duke u kthyer në rastin në shqyrtim del se pala e dëmtuar i është drejtuar palës së paditur për shpërblimin e dëmit në datën 17.07.2012 dhe ajo nuk i është përgjigjur për shpërblimin e dëmit sipas afateve ligjore, gjë që ka sjell ndërprerjen e afatit të parashkrimit dhe rinisjen e ecjes së tij pas kalimit të këtij afateve ligjore të detyrimit për disponim nga pala e paditur. Pala paditëse ka ngritur padinë në datën 15.05.2015 pra ende pa përfunduar afati i parashkrimit i rinisur për shkak të ndërprerjes së parashkrimit nga mosshqyrtimi në afat i kërkesës për dëmshpërblim. Në këtë mënyrë paditësit nuk kanë humbur të drejtën e ngritjes së padisë në bazë të nenit 112 e 115 të KC dhe gjykata e Apelit duhet të shqyrtonte në themel shkaqet e ankimit respektive të ngritura nga palët. 
51. Përderisa Gjykata e Apelit ka ndryshuar vendimin e gjykatës së shkallës së parë e ka rrëzuar padinë vetëm për shkak të parashkrimit, ajo nuk ka bërë asnjë për vlerësim të bazueshmërisë substanciale të ankimeve respektive të palëve, të lidhur jo vetëm me interpretimin e ligjit material por edhe me vlerësimin e provave. Kolegji vlerëson se vendimi I gjykatës së Apelit duhet të prishet e cështja duhet të dërgohet për rigjykim pranë kësaj gjykatë në respektim të parimit të aksesit të palëve në të gjitha shkallët e gjykimit në bazë të nenit 135 të Kushtetutës.
52. Në ndryshim nga dy gjykatat më të ulëta, Gjykata e Lartë ka për objekt vetëm kontrollin e zbatimit të ligjit material dhe procedural nga ana e tyre, pa të drejtën për të zhvilluar hetim gjyqësor në drejtim të marrjes së provave, apo për të vlerësuar dhe çmuar ato që janë vënë në debat nga gjykatat më të ulëta. Gjykata e Lartë nuk mund të përsërisë tërësisht apo pjesërisht hetimin gjyqësor, pasi si gjykatë e ligjit nuk i lejohet të marrë prova të reja apo të lejojë palët të debatojnë mbi provat ekzistuese (shih vendimin nr. 160, datë 6.4.2010 të Kolegjit Civil të Gjykatës së Lartë). Nisur nga funksioni i saj ligjor, gjykata e Lartë nuk mund të marr në analizë pretendimet e ngritura nga palët që kanë të bëjnë me provat dhe me zgjidhjen e cështjes në themel në funksion të tyre.

53. Në përputhje me sa më sipër, Kolegji çmon se rekursi kundër vendimit nr. 2070, datë 27.09.2017 të Gjykatës së Apelit Tiranë përmban shkaqe të parashikuara në nenin 472 të Kodit të Procedurës Civile, pasi gjykata e apelit ka vepruar në shkelje të normave të ligjit material. Për rrjedhojë, Kolegji vlerëson se rekursi duhet pranuar, duke urdhëruar prishjen e vendimit të Gjykatës së Apelit Tiranë dhe kthimin e çështjes për rishqyrtim.

54. Në bazë dhe për zbatim të ligjit nr. 98/2016 “Për organizimin e pushtetit gjyqësor në Republikën e Shqipërisë”, i ndryshuar, Vendimit të Këshillit të Ministrave nr. 495, datë 21.7.2022 “Për riorganizimin e rretheve gjyqësore dhe kompetencave gjyqësore të gjykatave”, si dhe Vendimit të Këshillit të Lartë Gjyqësor nr. 505, datë 21.11.2022 “Për fillimin e funksionimit të gjykatës së apelit të juridiksionit të përgjithshëm”, që prej datës 1 shkurt 2023 ka nisur funksionimi i hartës së re gjyqësore përmes riorganizimit të gjykatave të apelit të juridiksionit të përgjithshëm. Duke nisur nga kjo datë, Gjykata e Apelit Tiranë emërtohet Gjykata e Apelit të Juridiksionit të Përgjithshëm, me seli në Tiranë, ndërsa Gjykatat e Apelit Durrës, Gjirokastër, Korçë, Shkodër dhe Vlorë ndërpresin veprimtarinë më datë 31.01.2023. Për këto arsye, shqyrtimi i çështjes konkrete duhet të vijojë nga Gjykata e Apelit të Juridiksionit të Përgjithshëm.
PËR KËTO ARSYE

Kolegji Civil i Gjykatës së Lartë, në bazë të nenit 485(1) të Kodit të Procedurës Civile,




             V E N D O S I
Prishjen e vendimit nr. 2070, datë 27.09.2017 të Gjykatës së Apelit Tiranë dhe dërgimin e cështjes për rigjykim në Gjykatën e Apelit të Juridiksionit të përgjithëshëm me tjetër trup gjykues.
Tiranë, më  02.12.2025

